Rommelstatus stuit Pioneer se planne | Netwerk24
Rommelstatus stuit Pioneer se planne
Deur Vida Booysen 21 April 2017 14:38
Die swak rand weens Suid-Afrika se afgradering maak oorsese uitbreiding vir Pioneer onaptytlik.
Pres. Jacob Zuma se kabinetskommeling en die daaropvolgende kredietafgradering van die land het 'n groot Suid-Afrikaanse maatskappy se internasionale uitbreiding gestuit.
Die voedselreus Pioneer Foods het sy aandeelhouers Vrydag ingelig dat samesprekings oor 'n groot transaksie afgelas is "weens die onlangse afgradering van Suid-Afrika se staatskuld en die potensiaal vir bykomende afgraderings".
Dit is opgevolg deur 'n soortgelyke waarskuwing deur die landboubeleggingsmaatskappy Zeder. Sy belegging in Pioneer Foods is sowat 74% van sy huidige markkapitalisasie.
Pioneer, wat voedsel soos mieliemeel, pasta en vrugtesap vervaardig, en groot handelsname soos Weet-Bix en Ceres in sy stal het, het sy aandeelhouers op 7 Maart gewaarsku dat hy samesprekings oor 'n moontlike transaksie voer. Bespiegeling in die mark was dat hy in die Britse maatskappy Weetabix belangstel.
Pioneer het verlede jaar 'n verkryging in Oos-Afrika gedoen toe hy 'n belang van 49,89% in Kenia se Weetabix-onderneming verkry het. Dié verkryging het 'n gesamentlike onderneming met Weetabix in Brittanje gevestig.
Die ontleder Anthony Clark van Vunani Securities het toe daarop gewys dat 'n belang van 60% in die Britse Weetabix-maatskappy in die mark is teen 'n prys van tussen R17 miljard tot R22 miljard.
Clark het bereken dat Pioneer sowat R4 miljard beskikbaar het om 'n oorsese verkryging te doen en die maatskappy sou dus skuld moes maak om hierdie belang te koop, of om ander moontlike oorsese verkrygings te doen.
"Pioneer se waarskuwing Vrydag bevestig dat sy vermoë om skuld te maak vir sy buitelandse verkryging in die wiele gery is deur pres. Zuma se kabinetskommeling en die rommelstatus wat dit veroorsaak het," sê Clark.
Vóór die kabinetskommeling was die rand op sy sterkste vlak in twee jaar van R12,31/$ wat ook 'n buitelandse transaksie ietwat goedkoper vir 'n Suid-Afrikaanse maatskappy sou maak.
Meer oor: Zeder | Pioneer Foods | Afgradering | Ceres | Kos | Rommelstatus | Kredietgradeerders | Kredietgradering